paragraph_text: Kada je godine 49. pr. Kr. neprijateljstvo njegovog oca i Cezara preraslo u građanski rat, mladi Sekst se ispočetka nije u njega uključio nego ostao u Rimu pod nadzorom majke Kornelije Metele. Nakon što je Pompej godine 48. pr. Kr. izgubio bitku kod Farsala, Sekst i Kornelija su mu se pridružili u kratkotrajnom egzilu na Lezbosu, ali ga nisu pratili u Egipat gdje je nedugo potom ubijen. Sekst se poslije toga priključio bratu Gneju i drugim pompejancima koji su organizirali otpor Cezaru u Africi. Sekst je poslije organizirao pompejansko uporište na Balearima. Nakon poraza pompejanaca kod Tapsa, Gnej mu se pridružio na Balearima te su zajedno digli pobunu protiv Cezara u Hispaniji, koju su cezaristi ugušili u bitci kod Munde 17. ožujka 45. pr. Kr. Nedugo nakon nje Gnej je uhvaćen i pogubljen, ali se Gnej uspio skloniti na Siciliju gdje se ispočetka izdržavao piratstvom.